PATVIRTINTA
Lietuvos inžinerijos kolegijos direktoriaus 2026 d. įsakymu Nr.

LIETUVOS INŽINERIJOS KOLEGIJOS STUDENTŲ MOBILUMO ORGANIZAVIMO PAGAL „ERASMUS+“ PROGRAMĄ TVARKA

I SKYRIUS BENDROSIOS NUOSTATOS
1. Lietuvos inžinerijos kolegijos (toliau – Kolegija) studentų mobilumo pagal „Erasmus+“ mainų programą organizavimo ir finansavimo tvarka (toliau – Tvarka) reglamentuoja Kolegijos studentų siuntimo į užsienio aukštąsias mokyklas ar įmones studijuoti ir (ar) atlikti praktiką, ar dalyvauti intensyviose programose pagal „Erasmus“ mainų programą, bendruosius reikalavimus, atrankos organizavimo, dokumentų įforminimo, stipendijų skyrimo ir atsiskaitymo už dalyvavimą mobilumo veikloje tvarką:
1.1. Kolegijos studentų, vykstančių „Erasmus+“ studijoms į užsienio mokslo ir studijų institucijas (toliau - užsienio MSI), su kuriomis yra pasirašytos „Erasmus+” tarpinstitucinės sutartys,
1.2. Kolegijos studentų, vykstančių praktikai į užsienio MSI, įmones ir organizacijas,
1.3. į Kolegiją studijoms ar praktikai atvykstančių užsienio MSI studentų.
2. Ši Tvarka yra parengta vadovaujantis „Erasmus+“ programos vadovu bei KA131ir KA171 dotacijos sutartimis tarp Kolegijos ir Švietimo mainų paramos fondo, Valstybės biudžeto lėšų, skirtų Lietuvos Respublikos mokslo ir studijų institucijoms tarptautinėms mainų programoms vykdyti, naudojimo tvarkos aprašu, Kolegijos Studijų reglamentu ir kitais dokumentais, reglamentuojančiais dalyvavimą tarptautinėse mainų programose.
3. Kolegijos studentų mobilumo pagal „Erasmus+“ mainų programą politika yra įgyvendinama:
3.1. laikantis viešumo, skaidrumo ir lygių galimybių principų;
3.2. atsižvelgiant į Kolegijos strateginių nuostatų įgyvendinimą ir prioritetus, susijusius su studentų mobilumu;
3.3. įvertinant studijų tarptautiškumo didinimo poreikį;
3.4. atsižvelgiant į individualius studento studijavimo poreikius;
3.5. atsižvelgiant į „Erasmus+“ programos, pagal kurią vykdomas mobilumas, administracinius ir finansinius reikalavimus.
4. Kiekvienas studentas turi teisę pasinaudoti „Erasmus+“ mobilumo programos galimybėmis ne ilgesniam nei 12 mėnesių laikotarpiui per kiekvieną studijų ciklą, įskaitant studijas ir kitose aukštosiose mokyklose. Šis laikotarpis yra bendras visiems mobilumo tipams įgyvendinti (studijos, praktika studijų metu, praktika po studijų, trumpalaikis mobilumas, tame tarpe ir mobilumas BIP metu). Studentai, turintys akademinių įsiskolinimų, negali dalyvauti mobilumo veiklose.
5. Pagrindinės šioje Tvarkoje vartojamos sąvokos:
5.1. „Erasmus+“ stipendija – Kolegijos skiriama finansinė parama (toliau – stipendija) studentui ar absolventui „Erasmus+“ mobilumui vykdyti. „Erasmus+“ stipendiją sudaro lėšos iš Europos Sąjungos biudžeto ar kitų šaltinių (pvz.: LR valstybės biudžeto, Kolegijos nuosavos lėšos).
5.2. „Erasmus+“ dotacijos sutartis studento studijoms ir / arba praktikai (Dotacijos sutartis) – tai susitarimas, kurį sudaro Kolegija su studijų / praktikos / studijų ir praktikos mobilumo programoje dalyvaujančiu studentu.
5.3. „Erasmus+“ programos institucinis koordinatorius – EK patvirtintas Kolegijos darbuotojas, atsakingas už „Erasmus+“ mobilumo programos įgyvendinimą Kolegijoje. Kolegijoje ši atsakomybė suteikta Tarptautinių ryšių tarnybos vadovui.
5.4. „Erasmus+“ programos Vadovas – EK parengtas dokumentas, kuris yra neatskiriama kvietimo teikti paraiškas pagal programą „Erasmus+“ dalis. Finansavimui gauti paraiškas teikiančios institucijos privalo atitikti šiame Vadove išdėstytas dalyvavimo ir finansavimo sąlygas. Dokumente pateikiama informacija apie programos prioritetus, remiamus veiksmus, įvairiems veiksmams skirtą finansavimą, dalyvavimą ir administravimą.


5.5. KA131 – „Erasmus+“ aukštojo mokslo studentų ir darbuotojų mobilumo veikla, remiama vidaus politikos fondų lėšomis. KA171 – „Erasmus+“ aukštojo mokslo studentų ir darbuotojų mobilumo veikla, remiama išorės politikos fondų lėšomis.
5.6. „Erasmus+“ studentų mobilumas – ,,Erasmus+“ programos veikla, pagal kurią Kolegijos studentai į kitą programoje dalyvaujančią šalį apibrėžtam laikui siunčiami: studijų tikslais (studijų mobilumas); praktikos tikslais (praktikos mobilumas); studijų ir praktikos tikslais (mišrus mobilumas).
5.7. „Erasmus+“ tarpinstitucinio bendradarbiavimo sutartis – sutartis tarp priimančiosios užsienio aukštosios mokyklos ir Kolegijos, kurioje numatomi mainuose dalyvaujančių studentų ir dėstytojų srautai, studijų sritys, trukmė bei kita aktuali informacija.
5.8. Beneficiary Module sistema – Europos komisijos parengta informacinė sistema virtualioje aplinkoje, kurioje Kolegija, kaip „Erasmus+“ dotacijos gavėjas, turi užpildyti duomenis apie mobilumo veiklos dalyvius, o šie turi užpildyti anketą pateikdami joje savo atsiliepimus, įvertindami veiklos laikotarpį užsienyje, pasirengimą jai ir jos įgyvendinimą.
5.9. Ekologiška kelionė – tai keliavimo būdas vykti į dėstymo ar mokymų vietą ar iš jos, kai pagrindinei kelionės daliai naudojamos mažataršės transporto priemonės (pavyzdžiui, autobusai, traukiniai) ar dalijamasi automobiliu (vienu automobiliu važiuoja daugiau nei vienas į studijas ar praktiką vykstantis dalyvis). Kelionė laivu nėra laikoma ekologiška keliavimo priemone.
5.10. Kalbinis parengimas internetu (angl. Online Linguistic Support) (toliau – OLS) – elektroninė sistema, kurioje visi „Erasmus+“ studijoms ar praktikai atrinkti studentai / absolventai, kurių pagrindinė studijų ar praktikos užsienyje kalba nėra gimtoji kalba, atlieka kalbos įsivertinimo testą.
5.11. Mažiau galimybių turinčios asmenų grupės – mažiau galimybių turintis asmuo išskiriamas kaip asmuo, kuris dėl ekonominių, socialinių, kultūrinių, geografinių ar sveikatos priežasčių, migrantų kilmės, arba dėl negalios ir mokymosi sunkumų ar kitų priežasčių, įskaitant Europos Sąjungos Pagrindinių teisių chartijos 21 straipsnyje nurodytas priežastis, dėl kurių gali būti diskriminuojama, negali veiksmingai naudotis Programos teikiamomis galimybėmis.
5.12. Mišrioji intensyvi programa (angl. Blended Intensive Programme) (toliau – BIP) – tai trumpalaikė intensyvi „Erasmus+“ akademinių mainų programa, kurią įgyvendina bent trys užsienio aukštosios mokyklos, esančios bent trijose „Erasmus+“ programos šalyse, kuriose taikomi inovaciniai mokymosi ir mokymo metodai, įskaitant bendradarbiavimą internetu. Programa apima fizinį mobilumą (nuo 5 iki 30 dienų) su privalomu virtualiosios veiklos komponentu (trukmė neapibrėžta).
5.13. Mobilumo dalyvis – asmuo pagal „Erasmus+“ ar kitą mainų programą siunčiamas į užsienio aukštąją mokyklą ar įmonę studijoms ir (ar) praktikai atlikti.
5.14. Mokymosi susitarimas – siunčiančiosios ir priimančiosios organizacijų ir dalyvaujančio asmens susitarimas, kuriame apibrėžiami mobilumo laikotarpio tikslai ir turinys, siekiant užtikrinti jo aktualumą ir kokybę. Susitarimas gali būti laikomas teisiniu pagrindu siunčiančiajai organizacijai pripažinti užsienyje praleistą laikotarpį. Mokymosi susitarimas gali būti tiek studijoms, tiek praktikai. Laikantis „Erasmus+“ mobilumo programos nustatytų reikalavimų, mokymosi susitarimas derinamas ir rengiamas bendraujant virtualiai bei pasirašomas elektroninėmis priemonėmis.
5.15. Nulinė stipendija – tai galimybė vykti „Erasmus+“ studijų / praktikos vizitui be finansavimo iš „Erasmus+“ ar kitų Europos Sąjungos programų lėšų. Į vizitą galima vykti savomis lėšomis, gauti vietinių, nacionalinių ar kitų fondų paramą padengti kelionės ir pragyvenimo išlaidoms.
5.16. Pažymėjimas – dokumentas, išduodamas asmeniui, užbaigusiam mokymosi veiklą pagal
„Erasmus+“ ar kitą mainų programą. Tokiu dokumentu patvirtinamas mobilumo dalyvio dalyvavimas veikloje ir jo mokymosi rezultatai.
5.17. Praktikos mobilumas – „Erasmus+“ ar kitos mainų programos veikla, pagal kurią apibrėžtam laikotarpiui studentas siunčiamas atlikti praktiką kaip studijų dalį užsienio įmonėje ar organizacijoje; arba atlikti praktiką, kaip darbo patirties pasidalijimą pabaigus studijas, užsienio įmonėje ar organizacijoje (absolventų praktika).
5.18. Priimančioji institucija praktikai – įmonė ar užsienio aukštoji mokykla, kuri priima kolegijos studentus praktikai sutartam laikui, ir su kuria yra pasirašoma trišalė praktikos sutartis ar „Erasmus+“ mokymosi susitarimas praktikai. Priimančiąja institucija praktikai pagal „Erasmus+“ mainų programą negali būti Europos Sąjungos (toliau – ES) institucijos ir kitos ES įstaigos, įskaitant specializuotas agentūras bei ES programas administruojančias organizacijas.
5.19. Priimančioji institucija studijoms – užsienio aukštoji mokykla, kuri priima kolegijos studentus dalinėms studijoms sutartam laikui ir su kuria pasirašoma dvišalio bendradarbiavimo ar
„Erasmus+“ tarpinstitucinio bendradarbiavimo sutartis.
5.20. Studentų mobilumas – pagal „Erasmus+“ ar kitą mainų programą vykdoma veikla, pagal kurią į kitą programoje dalyvaujančią šalį ar šalį partnerę apibrėžtam laikui siunčiamas studentas.
5.21. Tarpinstitucinė sutartis – dvišalė sutartis tarp Kolegijos ir priimančiosios institucijos (studijų mobilumo atveju), kurioje numatomos studijų sritys, mainų trukmė, mobilumo srautai, studentų kalbinis pasirengimas bei kitos planuojamos veiklos.
5.22. Trumpalaikis mobilumas – „Erasmus+“ programos veikla, pagal kurią studentas siunčiamas dalinėms studijoms aukštojoje mokykloje ar praktikai, ne trumpesniam kaip 5 darbo dienų ir ne ilgesniam kaip 30 darbo dienų laikotarpiui.
5.23. Virtualus mobilumas – įvairi informacinėmis ir ryšių technologijomis grindžiama veikla, įskaitant e. mokymąsi, kuria padedama ar skatinama bendradarbiauti tarptautiniu mastu mokymo, rengimo arba mokymosi tikslais.
6. Studentų mobilumas gali būti:
6.1. dalinės studijos užsienio aukštojoje mokykloje; mobilumo trukmė turi būti ne trumpesnė kaip 2 mėnesiai ir ne ilgesnė kaip 12 mėnesių;
6.2. praktikos, kaip studijų dalies, atlikimas užsienio įmonėje / organizacijoje / mokymo institucijoje; mobilumo trukmė turi būti ne trumpesnė kaip 2 mėnesiai ir ne ilgesnė kaip 12 mėnesių;
6.3. praktikos, kaip darbo patirties pabaigus studijas, atlikimas užsienio įmonėje ar organizacijoje (absolventų praktika); mobilumas privalo prasidėti ir pasibaigti per 12 mėnesių po studijų pabaigos, jei „Erasmus+“ programos Vadovas nenumato kitaip.
6.4. mišrus trumpalaikis mobilumas, kuriame derinamas fizinis mobilumas (nuo 5 iki 30 dienų) su privalomu virtualiosios veiklos komponentu (trukmė neapibrėžta). Mišraus trumpalaikio mobilumo apimtis - ne mažiau kaip 3 ECTS.
7. Studentų mobilumą studijoms pagal „Erasmus+“ programą galima vykdyti tarp aukštųjų mokyklų, kurios atitinka formalius programos reikalavimus ir yra pasirašiusios „Erasmus+” tarpinstitucinio bendradarbiavimo sutartį.
8. Kolegijos studentas gali išvykti studijuoti ar atlikti praktiką pagal „Erasmus+“ mainų programą į tinkamą studijoms ir (ar) praktikai aukštąją mokyklą ar įmonę, su kuria yra pasirašomas mokymosi susitarimas studijoms ar praktikai.
9. Studentai „Erasmus+“ studijų ir (ar) praktikos laikotarpiu moka už studijas Kolegijoje, vadovaujantis Įmokų už studijas ir paslaugas, susietas su studijomis mokėjimo, grąžinimo ir išieškojimo Kolegijoje tvarkos aprašu.
10. Tarptautinės veiklos koordinatoriai konsultuoja studentus apie mobilumo galimybes į konkrečias partnerines institucijas pagal studijuojamą programą. Studijų krypčių programų vadovai konsultuoja studentus apie mobilumo į konkrečias partnerines institucijas atitiktį studijuojamai studijų programai ir (ar) individualiems studento studijavimo poreikiams.
11. Studentų mobilumas vykdomas taikant šios Tvarkos nuostatus, jeigu Tvarkoje nenustatyta kitaip. KA131 ir KA171 mobilumui taikomos konkrečiam mobilumo projektui nustatytos „Erasmus+“ programos vadovo, atitinkamos dotacijos sutarties ir kitų „Erasmus+“ programos dokumentų sąlygos.

II SKYRIUS

KONKURSO MOBILUMUI ORGANIZAVIMAS IR DALYVIŲ ATRANKA

12. Kolegijos studentai dalyvavimui „Erasmus+“ mobilumo programos veiklose yra atrenkami konkurso būdu. Pagal KA171 programą atvykstančių studentų atranką organizuoja siunčianti MSI. 
13. Konkursas dėl studentų dalyvavimo ilgalaikio mobilumo veiklose skelbiamas viešai Kolegijos interneto svetainėje, informacija platinama naudojant elektroninį paštą ir kitas informacines priemones.
14. Konkursas ilgalaikių studijų mobilumui organizuojamas du kartus per metus, konkursas praktikos mobilumui skelbiamas keturis kartus per kalendorinius metus (sutaupius lėšų ar gavus papildomą finansavimą gali būti organizuojama ir daugiau konkursų).
15. Konkursas trumpalaikėms studijoms ar praktikai skelbiamas gavus kvietimus iš užsienio aukštųjų mokyklų ar įmonių. 
16. Studentas, pageidaujantis dalyvauti konkurse, turi pateikti paraišką Tarptautinių ryšių tarnybai. Studentai, teikiantys paraišką praktikos mobilumui, kartu pateikia ir priimančios institucijos sutikimo laišką, kuriame būtų nurodytas numatomas praktikos periodas: praktikos periodas turi būti ne trumpesnis nei 2 mėnesiai, ilgesnis laikotarpis (3 ar 4  mėnesiai gali būti, jei kreditų skaičius yra daugiau nei 18 ECTS). 
17. Studentų pateiktus duomenis administruoja Tarptautinių ryšių tarnybos darbuotojai. Pasibaigus studentų registracijai, Tarptautinių ryšių koordinatoriai:
17.1. suteikia prieigą studentams laikyti užsienio kalbos testą;
17.2. surenka informaciją apie dalyvaujančių atrankoje studentų paskutinių dviejų semestrų akademinės veiklos Kolegijoje rezultatus;
17.3. perduoda dokumentus Tarptautinių ryšių tarnybos vadovui, kuris atsakingas už dokumentų pateikimą Komisijai;
18. Studentų, dalyvaujančių „Erasmus+“ mobilumo programoje, atranką vykdo direktoriaus įsakymu sudaryta nuolat veikianti Studentų mobilumo atrankos komisija (toliau – Komisija). Komisiją sudaro Kolegijos direktorius, pavaduotojas akademinei veiklai, Studijų organizavimo tarnybos vadovas, Tarptautinių ryšių tarnybos vadovas, fakultetų dekanai, Mokslo taikomosios veiklos ir eksperimentinės plėtros centro vadovas. 
19. Komisijos sekretorius yra Tarptautinių ryšių tarnybos vadovas. Jis organizuoja komisijos darbą, tvarko visą dokumentaciją (pateikia komisijos nariams studentų, dalyvaujančių atrankoje, sąrašą bei informaciją apie jo akademinius pasiekimus bei užsienio kalbos testo OLS elektroninėje sistemoje rezultatus), suderinęs su komisijos pirmininku šaukia komisijos posėdžius ar skelbia elektroninį balsavimą. Komisijos sekretorius įeina į komisijos sudėtį.
20. Komisijos posėdžiai organizuojami atsižvelgiant į planuojamų mobilumų laikotarpius, bet ne rečiau kaip vieną kartą per semestrą.
21. Komisija, atrinkdama studentus, vadovaujasi šiais privalomais kriterijais:
21.1. akademinės veiklos rezultatai;
21.2. studijų užsienyje plano atitiktis studijuojamai programai arba praktikos vietos atitikimas tos studijų programos, kurioje studijuoja kandidatas, praktikai keliamiems reikalavimams;
21.3. užsienio kalbos žinių lygis (tos šalies, į kurią vykstama, kalbos arba tos kalbos, kuria vyksta numatomos studijos partnerinėje institucijoje);
21.4. studento motyvacija bei sugebėjimas studijų / praktikos užsienyje teikiamas galimybes integruoti į studento studijų programą Kolegijoje bei studento tolimesnius akademinius planus.
21.5. studento bendravimo gebėjimus ir jo pasirengimą tarpkultūrinei patirčiai.
21.6. norintiems vykti į absolventų praktiką pagal „Erasmus+“ mobilumo programą baigus Kolegiją, prioritetas yra teikiamas tiems studentams, kurie pretenduoja į praktikos vietas, atitinkančias suteikiamą kvalifikaciją pagal įrašą diplome bei suteikiančią pridėtinę vertę absolvento įsidarbinamumui.
22. Per 7 kalendorines dienas po Komisijos posėdžio parengiamas protokolas, kuriame nurodomi visi konkurse dalyvavę studentai, pateikiamas atrinktų studentų sąrašas ir papildomas kandidatų (rezervinis) sąrašas.
23. Ne vėliau kaip per 2 darbo dienas nuo protokolo parengimo, Tarptautinių ryšių tarnybos vadovas elektroniniu paštu informuoja konkurso dalyvius apie atrankos rezultatus ir tolimesnes procedūras ir reikalingus dokumentus.
24. Studijų semestras ar priimančioji institucija gali būti keičiami po atrankos, tačiau iki pasirašant trišalę Mokymosi sutartį studijoms / praktikai. Sprendimą dėl priimančios institucijos keitimo priima Studijų krypčių programų vadovas kartu su Tarptautinių ryšių tarnybos vadovu.
25. Studentai, nesutinkantys su atrankos rezultatais, ne vėliau kaip per 5 darbo dienas gali pateikti apeliaciją. Apeliacijos registruojamos Kolegijos nustatyta tvarka, jas svarsto direktoriaus įsakymu sudaroma „Erasmus+“ apeliacijų komisija. Komisija apeliacijas išnagrinėja ir išvadas pateikia ne vėliau kaip per 5 darbo dienas po apeliacijų pateikimo termino pabaigos.
26. Už įmonės praktikai atlikti susiradimą yra atsakingas studentas, jei Kolegija nepasiūlo tinkančios pagal studijų programos profilį įmonės.
27. Atranką laimėjęs studentas įgyja teisę gauti „Erasmus+“ stipendiją.
28. Atvykstančių studentų mobilumas pagal „Erasmus+“ KA171 veiklą Kolegijoje vyksta pagal bendrąsias tarptautinių mainų taisykles. Studentas turi atvykti iš užsienio aukštosios mokyklos, kuri yra sudariusi su Kolegija galiojantį „Erasmus+“ tarpinstitucinį susitarimą, taikomą atitinkamam mobilumui. Atvykstančių studentų atranką organizuoja siunčianti MSI, kurios tarptautinių ryšių koordinatorius ar kitas įgaliotas asmuo turi oficialiai nominuoti studentą studijoms ar praktikai Kolegijoje. Po nominacijos studentas pateikia Kolegijai jos nustatytus ir konkrečiam mobilumui reikalingus dokumentus. Paraiškos ir (ar) kiti reikalingi dokumentai teikiami iki rudens arba pavasario semestrų pradžios. Tarptautinių ryšių koordinatorius atsakingas už vizai reikalingų dokumentų parengimą bei su studijų ar praktikos vizitu reikalingos informacijos pateikimą.

III SKYRIUS

DOKUMENTŲ RENGIMAS IR ĮFORMINIMAS PRIEŠ MOBILUMĄ

29. Vadovaudamasis Komisijos protokolu, Tarptautinių ryšių koordinatorius nominuoja studentus, atrinktus studijų mobilumui partnerinėse aukštosiose mokyklose.
30. Atranką studijoms laimėjęs studentas pateikia priimančiai institucijai pagal institucijos reikalavimus užpildytus dokumentus: prašymą priimti studijuoti, prašymą dėl apgyvendinimo (jeigu reikia), mokymosi susitarimą studijoms, pažymėjimą apie akademinius pasiekimus Kolegijoje ir kitus priimančios institucijos reikalaujamus dokumentus (pvz., CV, motyvacinį laišką ir kt.). Dokumentai pateikiami priimančiosios institucijos aplikavimo sistemoje.
31. Atranką praktikai laimėjęs studentas pateikia įmonei ar užsienio aukštajai mokyklai, į kurią vyks, užpildytus šiuos dokumentus: prašymą priimti į praktiką, trišalę praktikos sutartį ar „Erasmus+“ mokymosi susitarimą praktikai (žr. 59 punktą); kitus reikalaujamus dokumentus (pvz., CV, motyvacinį laišką ir t.t.). Dokumentai pateikiami pagal priimančios institucijos reikalavimus.
32. Numatomų studijuoti dalykų, nurodomų Mokymosi sutartyje studijoms, sąrašą studentas suderina su Tarptautinių ryšių koordinatoriumi, kuris, konsultuodamasis su atitinkamų Studijų krypčių programų vadovu, nustato studento pasirinktų dalykų atitiktį jo studijuojamai studijų programai Kolegijoje. Suderinus numatomus studijuoti dalykus, jie išdėstomi Mokymosi sutartyje studijoms, kurią pasirašo Tarptautinių ryšių tarnybos vadovas, studentas ir priimančios institucijos atstovas.
33. Studentai, atrinkti praktikos mobilumui, su Tarptautinių ryšių koordinatoriumi ir priimančiosios organizacijos atstovu suderina Mokymosi sutartį praktikai, kurioje išdėstoma praktikos programa, aptariamas praktikos įskaitymas ir studento draudimas praktikos metu. Suderinus sutartį, ją pasirašo studentas, Tarptautinių ryšių tarnybos vadovas ir priimančiosios organizacijos atstovas.
34. Už priimančiosios institucijos dokumentų pateikimo reikalavimų ir nustatytų terminų laikymąsi atsakingas studentas.
35. „Erasmus+“ mobilumo atveju, gavus patvirtinimą ir pasirašytą mokymosi sutartį studijoms ar praktikai iš priimančios institucijos, Tarptautinių ryšių koordinatorius rengia „Erasmus+“ dotacijos sutartį, kurią pasirašo studentas ir direktorius. Jei „Erasmus+“ programos studentas negauna „Erasmus+“ programos stipendijos, su juo pasirašoma dotacijos sutartis studijoms su nuline stipendija.
36. Mišriojo „Erasmus+“ programos mobilumo atveju, su studentu pasirašoma dotacijos sutartis mišrioms studijoms, pagal kurią stipendija mokama tik už fizinio mobilumo laikotarpį. Jei
„Erasmus+“ programos studentas negauna „Erasmus+“ programos stipendijos, su juo pasirašoma dotacijos sutartis studijoms su nuline stipendija.
37. Studentai, priklausantys mažiau galimybių „Erasmus+” mobilumo programoje turinčiai Kolegijos studentų grupei, gali gauti papildomą individualios paramos dotaciją pagal realiai patiriamas išlaidas tik tuo atveju, jei ne vėliau kaip 30 dienų iki dotacijos sutarties dalinėms studijoms / praktikai pagal „Erasmus+“ programą pasirašymo dienos Tarptautinių ryšių koordinatoriui pateikia prašymą papildomai paramai gauti. Kartu susipažinimui pateikiami statusą pagrindžiantys oficialūs dokumentai (pažyma, šeimos kortelės kopija ir pan.). Kolegijos studentų užsieniečių susipažinimui pateikti statusą pagrindžiantys oficialūs dokumentai turi būti išversti į anglų kalbą ir patvirtinti notaro ar konsulinės įstaigos. Skiriant papildomą individualios paramos dotaciją vadovaujamasi „Erasmus+“ programos Vadovu. 
38. Specialiųjų poreikių turintis „Erasmus+“ programos dalyvis, norintis kreiptis dėl papildomos paramos paskyrimo, gydytojo išduotą išrašą susipažinimui kartu su prašymu skirti papildomą finansavimą, nurodant preliminarią sumą ir priežastį, turi pateikti Tarptautinių ryšių koordinatoriui, ne vėliau kaip likus 6 savaitėms iki mobilumo pradžios. Prieš išvykstant į studijas ir (ar) praktiką Tarptautinių ryšių koordinatorius supažindina studentą su „Erasmus+“ studento chartija, kurioje nurodytos studento teisės ir įsipareigojimai studijų ir (ar) praktikos užsienyje metu.
39. Reikalingų dokumentų formos skelbiamos Kolegijos interneto svetainėje.

IV SKYRIUS

„ERASMUS+“ MOBILUMO VEIKLŲ FINANSAVIMO SĄLYGOS

40. Studentams gali būti skiriama stipendija, mokama iš EK „Erasmus+“ lėšų ar kitų šaltinių, įskaitant nacionalines ar ES struktūrinių fondų lėšas ir Kolegijos nuosavas lėšas. Stipendija iš dalies padengia jų kelionės ir pragyvenimo išlaidas, patirtas „Erasmus+“ studijų / praktikos laikotarpiu užsienyje. Stipendija nepadengia visų mobilumo užsienyje išlaidų.
41. Vadovaujantis EK patvirtintu „Erasmus+“ programos Vadovu, kuriame nustatytos finansinės ir administracinės nuostatos, susijusios su „Erasmus+“ programos įgyvendinimu konkretiems Dotacijos sutarties metams, „Erasmus+“ studentų mobilumo programos dalyviui skiriama stipendija:
41.1. kelionės išlaidoms padengti. Šios išlaidos apskaičiuojamos pagal atstumą nuo išvykimo vietos iki studijų ar praktikos vietos ir skirstomos į grupes pagal atstumą, jei vykstama į „Erasmus+“ šalis partneres;
41.2. pragyvenimo išlaidoms padengti. Šios išlaidos apskaičiuojamos, atsižvelgiant į pragyvenimo lygį priimančioje šalyje, ir skirstomos į grupes pagal šalis. Bendra „Erasmus+“ stipendijos suma skaičiuojama, įvertinant „Erasmus+“ studijų / praktikos laikotarpį mėnesiais ir dienomis. Jeigu mobilumo laikotarpiu yra numatyta pertrauka (pvz.: atostogos), kurios trukmė yra 5 ir daugiau dienų, „Erasmus+“ stipendija šiam laikotarpiui neskiriama;
41.3. „Erasmus+“ programos trumpalaikio fizinio mobilumo (mišriojo mobilumo ir trumpalaikio mobilumo) veiklai, skiriama pagal EK nustatytas bazines individualios paramos normas.
42. Aktuali informacija apie „Erasmus+“ programos stipendijų dydžius skelbiama Kolegijos interneto svetainėje, atsižvelgiant į konkrečiam mobilumo projektui taikomas „Erasmus+“ programos finansavimo sąlygas ir Švietimo mainų paramos fondo skelbiamą informaciją.
43. Stipendijos skyrimo ir mokėjimo tvarka apibrėžta „Erasmus+“ dotacijos studento studijoms ir / arba praktikai sutartyje, kuri pasirašoma iki studijų / praktikos užsienyje pradžios tarp Kolegijos ir studento. Sutartis yra saugoma Kolegijoje.
44. Išnaudojus akademiniams metams Kolegijai skirtas lėšas studentų mobilumui organizuoti, studentui gali būti pasiūlyta dalyvauti Programoje su nuline stipendija. Studentai su nuline stipendija negauna dotacijos mobilumui, tačiau naudojasi visais „Erasmus+“ studento privalumais. Tokiems studentams taikomos visos Programos nustatytos taisyklės.
45. Programos studijų / praktikos laikotarpiu užsienyje tiek gavę stipendiją, tiek ir jos negavę studentai yra atleisti nuo mokesčio už mokslą priimančioje institucijoje, tačiau moka įprastus mokesčius Kolegijoje.
46. „Erasmus+“ stipendija skiriama papildomai prie studentui jau mokamų stipendijų ar išmokų, t. y. mobilumo užsienyje laikotarpiu nacionalinių paskolų, Kolegijos mokamų stipendijų ar išmokų mokėjimas nėra nutraukiamas.
47. „Erasmus+“ stipendija studentams išmokama dalimis:
47.1. Dalyvaujant studijų ir (ar) praktikos mobilume studijų Kolegijoje laikotarpiu, į studento sąskaitą, nurodytą dotacijos sutartyje, pervedama 80 proc. stipendijos. Stipendija turi būti pervesta per 30 kalendorinių dienų nuo tos dienos, kai sutartį pasirašo abi šalys ir dalyvis išlaiko kalbos įsivertinimo testą OLS sistemoje, bet ne vėliau kaip mobilumo veiklos pradžios dieną. Likusi dalis (20 proc. stipendijos) pervedama studentui sugrįžus iš mobilumo per 45 kalendorines dienas nuo visų įsipareigojimų pagal sutartį įvykdymo.
47.2. Jeigu „Erasmus+“ programos finansavimui skirtos lėšos stipendijos mokėjimo dieną nėra gautos, stipendijos mokėjimo terminas pratęsiamas, bet ne ilgiau kaip 10 darbo dienų nuo lėšų gavimo dienos.
48. Tiek ilgalaikio, tiek trumpalaikio mobilumo atveju, individuali parama taip pat skiriama kelionės dienoms (iki 2 dienų).
49. „Erasmus+“ programos dalyviai, kurie renkasi ekologišką kelionę, gauna papildomą individualią paramą kelionei iki 6 dienų. Ekologiškos kelionės pripažįstamos, jei keliaujama keliomis priemonėmis, ekologiška kelionė laikoma, jeigu pagrindinė kelionės priemonė (t. y. sudaranti didžiąją kelionės dalį) yra ekologiška. Skiriant papildomą individualios paramos dotaciją vadovaujamasi „Erasmus+“ programos Vadovu.
50. Jeigu studentas iš „Erasmus+“ studijų ir (ar) praktikos sugrįžo anksčiau, nei numatyta dotacijos sutartyje, tačiau išbuvo minimalų laikotarpį (žr. 16 punktą), jis privalo grąžinti stipendijos dalį už neišbūtą mobilumo laikotarpį.
51. Stipendija arba jos dalis turi būti grąžinta, jeigu studentas nesilaiko dotacijos sutarties nuostatų. Jeigu sutartis nutraukiama prieš terminą, studentas privalo grąžinti jau išmokėtą stipendijos sumą. Tačiau, jei studentas negali vykdyti dalinių studijų veiklos dėl nenugalimos jėgos (force majeure) aplinkybių, jis, pateikęs tai pagrindžiančius dokumentus, turi teisę gauti paramos sumą, atitinkančią faktinę dalinių studijų laikotarpio trukmę. Likusios lėšos turi būti grąžintos. Sprendimą konkrečiu atveju priima Tarptautinių ryšių tarnybos vadovas ir apie tokius „Erasmus+“ programos atvejus informuoja ŠMPF.
52. Jeigu studentas neišbūna minimalaus mobilumo laikotarpio ir (ar) nutraukia „Erasmus+“ studijas ir (ar) praktiką be pateisinamos priežasties, jis privalo grąžinti visą jam išmokėtą stipendiją:
52.1. Esant stipendijos grąžinimo atvejui, studentas privalo pateikti raštišką prašymą pakeisti ar nutraukti dotacijos sutartį su įsipareigojimu stipendiją grąžinti per 10 darbo dienų. Išimtiniais atvejais stipendijos grąžinimo terminas gali būti atidėtas. Stipendijos grąžinimo grafikas nustatomas rašytiniu susitarimu tarp studento ir Kolegijos.
52.2. Grąžinama stipendija turi būti sumokėta į Kolegijos sąskaitą.
53. Studentui gali būti pratęstas „Erasmus+“ studijų ir (ar) praktikos periodas, tačiau Kolegija neįsipareigoja mokėti papildomos stipendijos studijų ar praktikos pratęsimo laikotarpiui. Prašymas pratęsti mobilumo laikotarpį turi būti pateiktas Tarptautinių ryšių tarnybos vadovui ne vėliau kaip likus mėnesiui iki iš pradžių planuoto mobilumo laikotarpio pabaigos.
54. Jeigu patvirtintas „Erasmus+“ programos dalinių studijų laikotarpis yra trumpesnis nei tas, kuris yra nurodytas dotacijos sutartyje, ir skirtumas yra didesnis kaip 5 dienos, paramos likutis išmokamas pagal patvirtintą studijų laikotarpį, perskaičiavus „Erasmus+“ programos stipendijos sumą.
55. Studentų mobilumo pradžios ir pabaigos datos skaičiuojamos taip:
55.1. pradžios data – pirmoji diena, kai studentas privalo atvykti į priimančią organizaciją (pirmoji kurso diena / praktikos diena, sutikimo renginio arba kalbos kursų diena, arba tarpkultūrinių kursų pirmoji diena);
55.2. pabaigos data – paskutinioji diena, kai studentas privalo būti priimančioje institucijoje (paskutinė egzaminų sesijos / kurso / praktikos / privalomų paskaitų laikotarpio diena).
56. Kolegija turi teisę neišmokėti likusios stipendijos dalies, jei studentas nepilnai atsiskaitė už mobilumo laikotarpį.
57. Jei patvirtintas mobilumo laikotarpis yra trumpesnis ar ilgesnis nei tas, kuris yra nurodytas Dotacijos sutartyje, ir skirtumas tarp patvirtinto mobilumo laikotarpio ir nurodyto Dotacijos sutartyje yra didesnis nei 5 dienos, Tarptautinių ryšių koordinatorius privalo Beneficiary Module sistemoje pažymėti patvirtintą laikotarpį (pradžios ir pabaigos datą, kaip nurodyta akademinėje pažymoje) ir stipendija yra perskaičiuojama.
58. Jeigu studentui pratęsiamas mobilumo periodas, rengiamas Dotacijos sutarties pakeitimas. Dotacijos sutarties pakeitime nurodomas naujas mobilumo periodas ir visa skiriama stipendija, atsižvelgiant į naująją mobilumo periodo pabaigos datą. Nurodžius visą dotacijos sumą, sutarties pakeitime nurodoma ir papildomai išmokama dotacijos suma, atsižvelgiant į jau įgyvendintus mokėjimus.
59. Mažiau galimybių turintiems studentams ir absolventams, dalyvaujantiems „Erasmus+“ mobilume, gali būti skiriama papildoma individuali stipendija pagal fiksuotą dydį, vadovaujantis
„Erasmus+“ Vadovo nuostatomis bei Kolegijos dokumentais, reglamentuojančiais mažiau galimybių turinčių dalyvių teises ir pareigas.
60. Tarptautinių ryšių tarnyba turi teisę sustabdyti numatyto mobilumo finansavimą iš
„Erasmus+“ lėšų, jei pateikti dokumentai ar numatoma veikla neatitinka formalių „Erasmus+“ programos reikalavimų studento mobilumui.

V SKYRIUS

STUDENTŲ MOBILUMO LAIKOTARPIO PRATĘSIMAS

61. Norėdamas pratęsti prasidėjusį mobilumo laikotarpį, studentas teikia prašymą Kolegijos direktoriui ne vėliau kaip likus mėnesiui iki iš pradžių planuoto mobilumo laikotarpio pabaigos.
62. Prašymą svarsto ir sprendimą dėl mobilumo periodo pratęsimo priima „Erasmus+“ programos studentų mobilumo atrankos komisija. Jeigu studentas gauna „Erasmus+“ stipendiją, atsižvelgiant į ilgesnę trukmę, jam pakeičiama stipendijos suma. Nesant pakankamam finansavimui, studentui gali būti pasiūlyta, kad papildomos mobilumo dienos būtų laikomos nulinės stipendijos iš ES lėšų laikotarpiu.
63. Patenkinus studento prašymą, Mokymosi sutarties pakeitimą studentas suderina su Tarptautinių ryšių tarnybos vadovu:
63.1. Mokymosi sutartį studijoms, kurioje nurodomi einamojo periodo studijuojami dalykai ir papildomo mobilumo laikotarpio metu numatomi studijuoti dalykai, pasirašo Tarptautinių ryšių tarnybos vadovas, studentas ir priimančios institucijos atstovas.
63.2. Mokymosi sutartyje praktikai nurodoma einamojo mobilumo periodo ir papildomo mobilumo periodo praktikos programa; sutartį pasirašo Tarptautinių ryšių tarnybos vadovas, studentas ir priimančios institucijos atstovas.
64. Tarptautinių ryšių koordinatorius, gavęs visų trijų šalių pasirašytą Mokymosi sutartį, rengia Dotacijos sutarties pakeitimą.
65. Papildomas mobilumo laikotarpis turi prasidėti vos pasibaigus einamajam mobilumo laikotarpiui. Tarp šių laikotarpių negali būti jokių pertraukų (šventinės ir universiteto (įmonės) nedarbo dienos pertraukomis nelaikomos), išskyrus atvejus, kai tai yra tinkamai pagrįsta ir nacionalinė agentūra tam pritaria.
66. Jeigu studento mobilumo laikotarpio pratęsimas laikomas nulinės stipendijos iš ES lėšų dienomis, skaičiuojant galutinę stipendijos sumą šios dienos atimamos iš visos mobilumo laikotarpio trukmės.

VI SKYRIUS

ATSISKAITYMAS UŽ MOBILUMO VEIKLĄ IR MOBILUMO REZULTATŲ ĮSKAITYMAS

67. Studentai, sugrįžę iš mobilumo veiklos, privalo užpildyti anketą „Beneficiary Module“ sistemoje ir Tarptautinių ryšių tarnybai pateikti:
67.1. užsienio institucijos išduotą studijų pažymėjimą (studijų atveju) ar pilnai pasirašytą praktikos sutartį (praktikos atveju), patvirtinantį studijų ir (ar) praktikos užsienio aukštojoje mokykloje ar įmonėje rezultatus ir laikotarpį, įskaitant virtualų mobilumą;
67.2. priimančios užsienio aukštosios mokyklos ar įmonės studijų ir (ar) praktikos laikotarpio, įskaitant virtualaus mobilumo, patvirtinimą, jeigu datos nenurodytos studijų ar praktikos pažymėjime;
67.3. ekologiškos kelionės atveju - kelionę patvirtinančius dokumentus (autobuso ir (ar) traukinio bilietus ar kt. dokumentus);
68. Specialiųjų poreikių turintis „Erasmus+“ programos dalyvis, baigęs dalines studijas pagal ŠMPF nustatytą tvarką privalo pateikti papildomos paramos faktines išlaidas ir jų apmokėjimą patvirtinančius dokumentus. Dokumentuose turi būti nurodytas juos išrašiusios įstaigos pavadinimas, adresas, sumokėta pinigų suma, valiuta ir data.
69. Studento studijų ar praktikos užsienyje įskaitymas vykdomas, vadovaujantis Studijavimo pasiekimų įskaitymo Kolegijoje tvarka. Kolegija užtikrina, kad studento akademiniai rezultatai, kuriuos priimančioji užsienio institucija įvertino teigiamai, yra pripažįstami ir įskaitomi.
70. Studentas turi būti pasirengęs pristatyti savo gerąją studijų ar praktikos užsienyje patirtį Kolegijos bendruomenei.
71. Tarptautinių ryšių tarnyba teikia informaciją ir rengia ataskaitas apie „Erasmus+“ mobilumo dalyvius bei lėšų panaudojimą ŠMPF ir, esant poreikiui, kitoms institucijoms.

VII SKYRIUS BAIGIAMOSIOS NUOSTATOS
72. Ši Tvarka keičiama, papildoma ir pripažįstama netekusia galios Kolegijos direktoriaus įsakymu.
73. Už klaidingą duomenų, patvirtinančių mobilumo metu patirtas išlaidas, arba kitos su mobilumu susijusios informacijos pateikimą, Kolegijos studentai atsako įstatymų ir kitų teisės aktų nustatyta tvarka.

